
"...s nem vész magja a nemes gabonának..."  

Hagyományos értékekre alapuló tudás-és közösségfejlesztés az Élő Forrásból


Szakmai beszámoló
Kanászos témahét – Somogyi tánchagyományok 

(dalok, táncok, muzsikák, szokások)

Képzési idő: 
· 4 egymást követő témanap. Egy témanap 3 órát (3x 45 perces foglalkozást) tartalmaz.
A témahét időtartama: 
· 4 nap: 2018. szeptember 10-13.
A témahét helyszíne: 
· Soproni Petőfi Sándor Általános Iskola és AMI, 9400 Sopron, Halász utca 25.
A témahét célcsoportja: 
· 28fő, a Soproni Petőfi Sándor Általános Iskola És AMI tanulói
A témahét célja:
· Somogy tájegység hagyományainak (néptánc, népzene, szokások, jeles napok, a táj kanász kultúrája) megismerése

· A hagyományos kultúra megismerése, identitástudat kialakítása

· Természet- és társadalom-földrajzi elhelyezkedés, lakóhely, településformák ismerete

Fejlesztési területek:

· Művészeti kompetencia: improvizációs képességek fejlesztése – alkotási folyamatok, kapcsolódási lehetőségek szabadsága, kreativitás fejlesztése

· A szociális kompetenciákhoz szükséges kognitív készségek: információkezelés – információgyűjtés, tájékozódási képesség térben, időben, földrajzi környezet hatásainak megértése

· Társas kompetenciák: empátia, kommunikációs készségek: véleményalkotás, együttműködés, feladatvállalás, csoporthoz tartozás

· Logikai kompetencia: logikai és rendszerező képesség, összefüggések felismerése, és elemzése

· Egyéb fejlesztési feladatok: önálló esztétikai értékítélet kialakítása, művészeti anyanyelv és hagyományok megismerése, őrzése, elemző-képesség fejlesztése, a művészi kifejezőkészség fejlesztése

A program értékelése:
· A témahét 2018. szeptember 10-én vette kezdetét. A fő téma a Somogyi tájegység kanász és eszközös tánchagyományai voltak. 
Első nap: egy faliújság elkészítésével kezdték a résztvevők, ez tartalmazza a tájegység térképét, annak részeivel. E térkép segítségével, illetve egy dramatikus játék  segítségével tudják felfedezni Somogy nevezetesebb falvait (Karád, Törökkoppány, Buzsák, Szenna, Kutas, Márcadó-puszta), melyek azok, melyek néphagyományok kutatása, a néptánckutatás vagy a népi játékok gyűjtése szempontjából az elmúlt évtizedekben jelentősek voltak. 
· Az elkészített faliújságok tartalmazták a már felsorolt tájegységeket. A falvak neveit közösen kerestük meg és jelöltük be.
(Drámajátékok: 
· családonként 4 darab cédulát készítettünk. Minden családba egy apa, egy anya, egy fiú és egy lány van (Karád – apa, Karád – anya, Karád – fiú, Karád – lány). Az előre elkészített cédulákat összekevertük és kiosztottuk. A kihúzott cédulát nem szabadott megnézni, míg mindenki meg nem kapta. Egy adott jelre mindenki megnézte a nála lévő feliratot és elkezdte keresni a saját családjának tagjait. Amikor megtalálták egymást, terpeszben leültek egymás mögé: leghátul az apa, ő előtte az anya, majd a fiú, legelöl a lány. Az a csapat győzött, akik legelőször ültek le a leírt sorrendben. A „családtagok” megtalálása és az esetlege győzelem mindig nagy öröm, még ha rövid idejű is. A helyfoglalás után, minden egyes eljátszás alkalmával megkérdeztünk minden családot, hogy melyik faluból valók, hogy a szükséges ismeretek rögzüljenek.
· A gyerekek körbe ülve helyezkednek el. Kiszámolóval vagy egyéb módon eldöntjük, hogy kié lesz induláskor a legrangosabb pozíció: a király. Mellette ülő a jegyző, majd a bíró. Innen a gyerekek, illetve e képzeletbeli székük (táncterem esetén én képzeletbeli székekkel játszom) egy-egy számot kapnak: 1, 2, 3, stb. A királynak a saját nevét kell mondania, illetve egy számot vagy egy rangot, pl.: király-kettő. A kettes széken ülő folytatja: kettő – például jegyző. Aki eltéveszti, tehát nem szólal meg, vagy olyan számot vagy rangot mond, ami nem létezik, esetleg túl későn vette észre, hogy szólították, az feláll, és a király mellé, a legutolsó számú székre ül. Ekkor a számozás megváltozik, a ranglétrán a tőle nagyobb számú gyerekek egy kisebb számú székre ülnek, például a nyolcas hetes lesz. Az új számokat kell most már megjegyezni.)
· A foglalkozás folytatásaképpen a karádi kanásztánccal ismerkedtek meg a diákok (motívumok-motívumkészlet, eszközhasználat, táncos és eszköz viszonya, helyzete).

· A motívumok ritmusának előkészítése különböző mozdulatritmusok szerint történt – ez készítette elő a kanász-eszközös táncok tanulását, gyakorlását.

· A résztvevők ugrógyakorlatokon keresztül, részenként, szétbontva tanulták meg a motívumokat. E mellett daltanulással színesítettük a táncot (Hücs ki disznó…, Leesett a makk a fáról, stb). 

· A tanulás folyamatában fontos volt, hogy az elsajátított, illetve ismételt motívumokat, eszközök használatát a tanulók improvizatív módon is tudják előadni.

· A fenti tanulás-tanítási folyamat ismétlődött meg a témahét összes napján. E módszer már korábban kialakított és bevált módszernek bizonyult iskolánk korábbi témahetei során, amikor más témájú foglalkozásokat szerveztünk tanulóink számára.

Második és harmadik nap foglalkozásait játékkal kezdtük – lásd a fenti játékleírásokat.
· Mindkét nap témája a somogyi kanász és eszközös (üveges, csépes, zsebkendős, székes) táncok motívumai voltak. Első körben bemutatásra és megtanulásra kerültek az egyszerűbb formakészlettel rendelkező buzsáki eszközös táncok. Ezt követte a csépes és az üveges tánc, melyben szerettük volna bemutatni a diákoknak a bonyolultabb technikai megoldásokat, motívumokat, ezek mellett ezek a táncok a nyugati dialektus azonos tánctípusainak jellegzetességeit mutatja. 
· Különlegességet is tanítottunk a táncosainknak: a Márcadó-pusztai kanásztánc jellegzetes, máshol nem használt motívumai (a kanásztáncos a földön ül, viaskodik), a férfi üveges tánc, széktánc, csépes tánc (forgatások, csapások,, átugrások).

Negyedik nap témája: a somogyi kanászok viseletei hogyan befolyásolják a motívumokat, azok szerkesztését. Gyakorlati foglalkozás keretében szereztek a témáról személyes benyomásokat: térhasználat, az eszközök fogása, mozgatása, forgatása, pörgetése és ezek hatása a motívumokra.
· A gyerekek a témahét során megismerhették lakóhelyüktől távolabbi tájegység jellegzetességeit, táncait. Így megismerhették az őket körülvevő hagyományokat, a szellemi értékek gazdagságát – ezt összehasonlíthatják a korábbi témahéten megszerzett ismereteikkel.

Kedvezményezett szervezet:

Élő Forrás Hagyományőrző Egyesület

Cím: 8494 Kiscsősz, Kossuth L. u. 47.
email: cimbi@iplus.hu

www.hidakforum.hu 

www.eloforras.eu

